CELEX: 32015R2461
Language: el
Date: 2015-10-30 00:00:00
Title: Κατ' εξουσιοδότηση κανονισμός (ΕΕ) 2015/2461 της Επιτροπής, της 30ής Οκτωβρίου 2015, για την τροποποίηση του κατ' εξουσιοδότηση κανονισμού (ΕΕ) αριθ. 110/2014 σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου

29.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/2461 ΤΗΣ ΕΠΙΤΡΟΠΉΣ
   της 30ής Οκτωβρίου 2015
   για την τροποποίηση του κατ' εξουσιοδότηση κανονισμού (ΕΕ) αριθ. 110/2014 σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (1), και ιδίως το άρθρο 209,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ, Ευρατόμ) αριθ. 547/2014 του Ευρωπαϊκού Κοινοβουλίου και του Συμβουλίου (2) συνοδευόταν από κοινή δήλωση σχετικά με τη χωριστή διαδικασία απαλλαγής για τις κοινές επιχειρήσεις δυνάμει του άρθρου 209 του κανονισμού (ΕΕ, Ευρατόμ) αριθ. 966/2012. Σύμφωνα με την εν λόγω δήλωση, ο κανονισμός (ΕΕ, Ευρατόμ) 2015/1929 του Ευρωπαϊκού Κοινοβουλίου και του Συμβουλίου (3) εναρμόνισε τους κανόνες που ισχύουν σχετικά με τον εξωτερικό έλεγχο και την απαλλαγή οργανισμών που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 (στο εξής «οργανισμοί ΣΔΙΤ») με εκείνους που ισχύουν για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012. Επίσης, επέκτεινε στους οργανισμούς ΣΔΙΤ τη μη εφαρμογή των διατάξεων που καθορίζονται στο άρθρο 60 παράγραφοι 5 και 6 του κανονισμού (ΕΕ, Ευρατόμ) αριθ. 966/2012.
            
         
               (2)
            
            
               Δεδομένου ότι η απαλλαγή για την εκτέλεση του προϋπολογισμού κάθε οργανισμού ΣΔΙΤ πρέπει να χορηγείται από το Ευρωπαϊκό Κοινοβούλιο, ύστερα από σύσταση του Συμβουλίου, στον διευθυντή του οργανισμού ΣΔΙΤ, οι διατάξεις του κατ' εξουσιοδότηση κανονισμού (ΕΕ) αριθ. 110/2014 της Επιτροπής (4) σχετικά με τις υποχρεώσεις υποβολής εκθέσεων των οργανισμών ΣΔΙΤ και τη διαδικασία απαλλαγής πρέπει να είναι σύμφωνες με τις αντίστοιχες διατάξεις του κατ' εξουσιοδότηση κανονισμού (ΕΕ) αριθ. 1271/2013 της Επιτροπής (5). Ειδικότερα, θα πρέπει να θεσπιστεί υποχρέωση για κάθε οργανισμό ΣΔΙΤ να υποβάλλει ενοποιημένη ετήσια έκθεση δραστηριοτήτων η οποία περιλαμβάνει αναλυτικά στοιχεία σχετικά με την εφαρμογή του προγράμματος εργασίας του, του προϋπολογισμού, του σχεδίου πολιτικής προσωπικού και των συστημάτων διαχείρισης και εσωτερικού ελέγχου. Επιπλέον, η διαδικασία για την κατάρτιση των προσωρινών λογαριασμών και την έγκριση των οριστικών λογαριασμών των οργανισμών ΣΔΙΤ πρέπει να ευθυγραμμιστεί με εκείνη που ορίζεται στον κατ' εξουσιοδότηση κανονισμό (ΕΕ) αριθ. 1271/2013.
            
         
               (3)
            
            
               Σύμφωνα με τη νέα υποχρέωση που θεσπίστηκε στο άρθρο 209 παράγραφος 2 του κανονισμού (ΕΕ, Ευρατόμ) αριθ. 966/2012, που προβλέπει ότι ανεξάρτητος εξωτερικός ελεγκτής επαληθεύει τους ετήσιους λογαριασμούς του οργανισμού ΣΔΙΤ, οι διατάξεις του κατ' εξουσιοδότηση κανονισμού (ΕΕ) αριθ. 110/2014 θα πρέπει να ευθυγραμμιστούν με τις αντίστοιχες διατάξεις του κατ' εξουσιοδότηση κανονισμού (ΕΕ) αριθ. 1271/2013.
            
         
               (4)
            
            
               Κατά την ανάθεση συμβάσεων, πρέπει να εφαρμόζονται οι σχετικές διατάξεις του κανονισμού (ΕΕ, Ευρατόμ) αριθ. 966/2012 και του κατ' εξουσιοδότηση κανονισμού (ΕΕ) αριθ. 1268/2012 της Επιτροπής (6), με την επιφύλαξη οποιασδήποτε ειδικής διάταξης της συστατικής πράξης του οργανισμού ΣΔΙΤ ή της βασικής πράξης του προγράμματος, η εφαρμογή του οποίου έχει ανατεθεί στον οργανισμό ΣΔΙΤ, προκειμένου να διασφαλιστεί η συνεκτική εφαρμογή με τις άμεσα διαχειριζόμενες δράσεις από την Επιτροπή.
            
         
               (5)
            
            
               Ο παρών κανονισμός θα αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, ώστε να καταστεί δυνατή η έγκαιρη θέσπιση των αναθεωρημένων δημοσιονομικών κανόνων των οργανισμών ΣΔΙΤ ενόψει της έναρξης ισχύος τους την 1η Ιανουαρίου 2016 και, να εξασφαλιστεί κατ' αυτόν τον τρόπο, η αποτελεσματική εφαρμογή των νέων υποχρεώσεων εξωτερικού ελέγχου όσον αφορά τους ελέγχους των ετήσιων λογαριασμών των οργανισμών ΣΔΙΤ για το 2016,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) αριθ. 110/2014 τροποποιείται ως εξής:
   
               1)
            
            
               Στο άρθρο 1, το πρώτο εδάφιο αντικαθίσταται από το ακόλουθο κείμενο:
               «Ο παρών κανονισμός καθορίζει τις βασικές αρχές βάσει των οποίων ο οργανισμός που αφορά συμπράξεις δημόσιου και ιδιωτικού τομέα (εφεξής “οργανισμός ΣΔΙΤ”) θεσπίζει τους δικούς του δημοσιονομικούς κανόνες. Οι δημοσιονομικοί κανόνες του οργανισμού ΣΔΙΤ μπορούν να αποκλίνουν από τον παρόντα κανονισμό μόνον όταν το επιβάλλουν οι ειδικές ανάγκες του και με προηγούμενη έγκριση της Επιτροπής, σύμφωνα με το με το άρθρο 209 παράγραφος 1 τέταρτο εδάφιο του κανονισμού (ΕΕ, Ευρατόμ) αριθ. 966/2012.».
            
         
               2)
            
            
               Στο άρθρο 17, η παράγραφος 4 αντικαθίσταται από το ακόλουθο κείμενο:
               «4.   Ο διατάκτης φυλάσσει τα δικαιολογητικά σχετικά με εκτελεσθείσες πράξεις επί πέντε έτη από την ημερομηνία της απόφασης απαλλαγής για την εκτέλεση του προϋπολογισμού του οργανισμού ΣΔΙΤ για το σχετικό έτος. Δεδομένα προσωπικού χαρακτήρα που περιλαμβάνονται σε δικαιολογητικά έγγραφα διαγράφονται, κατά το δυνατόν, εφόσον τα εν λόγω στοιχεία δεν είναι απαραίτητα για τον εσωτερικό και τον λογιστικό έλεγχο. Σε κάθε περίπτωση, όσον αφορά τη διατήρηση των δεδομένων κίνησης, εφαρμόζονται οι διατάξεις του άρθρου 37 παράγραφος 2 του κανονισμού (ΕΚ) αριθ. 45/2001.».
            
         
               3)
            
            
               Το άρθρο 20 αντικαθίσταται από το ακόλουθο κείμενο:
               «Άρθρο 20
               Ετήσια υποβολή εκθέσεων
               1.   Ο διατάκτης υποβάλλει στο διοικητικό συμβούλιο ετήσια έκθεση σχετικά με την άσκηση των καθηκόντων του, υπό μορφή ενοποιημένης ετήσιας έκθεσης δραστηριοτήτων η οποία περιλαμβάνει:
               
                           α)
                        
                        
                           πληροφορίες σχετικά με:
                           
                                       i)
                                    
                                    
                                       την εφαρμογή του ετήσιου προγράμματος εργασίας του οργανισμού ΣΔΙΤ, τον προϋπολογισμό και τους πόρους σε προσωπικό·
                                    
                                 
                                       ii)
                                    
                                    
                                       τα συστήματα διαχείρισης και εσωτερικού ελέγχου και συνοπτική περιγραφή του αριθμού και του είδους των εσωτερικών ελέγχων που διενήργησε ο εσωτερικός ελεγκτής, τις ικανότητες εσωτερικού ελέγχου, τις διατυπωθείσες συστάσεις και τη συνέχεια που δόθηκε σε αυτές τις συστάσεις, καθώς και τις συστάσεις των προηγούμενων ετών, όπως αναφέρεται στα άρθρα 26 και 28,
                                    
                                 
                                       iii)
                                    
                                    
                                       ενδεχόμενες παρατηρήσεις του Ελεγκτικού Συνεδρίου και τα μέτρα που λαμβάνονται με βάση αυτές τις παρατηρήσεις,
                                    
                                 
                                       iv)
                                    
                                    
                                       τους λογαριασμούς και την έκθεση δημοσιονομικής και οικονομικής διαχείρισης, με την επιφύλαξη των άρθρων 39, 41 και 42·
                                    
                                 
                     
                           β)
                        
                        
                           δήλωση του διατάκτη που αναφέρει κατά πόσον έχει την εύλογη βεβαιότητα ότι, εφόσον δεν έχουν διατυπωθεί επιφυλάξεις σε σχέση με συγκεκριμένους τομείς εσόδων και δαπανών:
                           
                                       i)
                                    
                                    
                                       τα στοιχεία που περιλαμβάνονται στην έκθεση παρέχουν πιστή εικόνα·
                                    
                                 
                                       ii)
                                    
                                    
                                       οι πόροι που χορηγήθηκαν για τις δραστηριότητες που περιγράφονται στην έκθεση χρησιμοποιήθηκαν σύμφωνα με τον προορισμό τους και με την αρχή της χρηστής δημοσιονομικής διαχείρισης·
                                    
                                 
                                       iii)
                                    
                                    
                                       οι θεσπισθείσες διαδικασίες ελέγχου παρέχουν τα απαραίτητα εχέγγυα ως προς τη νομιμότητα και κανονικότητα των υποκείμενων πράξεων.
                                    
                                 
                     Η ενοποιημένη ετήσια έκθεση δραστηριοτήτων αναφέρει τα αποτελέσματα των πράξεων σε συνάρτηση με τους στόχους που έχουν τεθεί, τους συναφείς με τις πράξεις κινδύνους, τη χρησιμοποίηση των παρεχόμενων πόρων και την αποτελεσματικότητα και αποδοτικότητα των συστημάτων εσωτερικού ελέγχου, περιλαμβάνοντας συνολική εκτίμηση του κόστους και του οφέλους των ελέγχων.
               Η ενοποιημένη ετήσια έκθεση υποβάλλεται στο διοικητικό συμβούλιο για αξιολόγηση.
               2.   Το διοικητικό συμβούλιο διαβιβάζει, το αργότερο έως την 1η Ιουλίου κάθε έτους, την ενοποιημένη ετήσια έκθεση δραστηριοτήτων μαζί με την αξιολόγησή της στο Ελεγκτικό Συνέδριο, την Επιτροπή, το Ευρωπαϊκό Κοινοβούλιο και το Συμβούλιο.
               3.   Η συστατική πράξη μπορεί να προβλέπει, σε δεόντως αιτιολογημένες περιπτώσεις, πρόσθετες απαιτήσεις υποβολής εκθέσεων, ιδίως όταν αυτό απαιτείται από τη φύση του πεδίου στο οποίο δραστηριοποιείται ο οργανισμός.».
            
         
               4)
            
            
               Στο άρθρο 33, η παράγραφος 1 αντικαθίσταται από το ακόλουθο κείμενο:
               «1.   Όσον αφορά τη σύναψη δημόσιων συμβάσεων, εφαρμόζονται οι διατάξεις του τίτλου V του κανονισμού (ΕΕ, Ευρατόμ) αριθ. 966/2012 και του κατ' εξουσιοδότηση κανονισμού (ΕΕ) αριθ. 1268/2012 με την επιφύλαξη των παραγράφων 3 έως 6 του παρόντος άρθρου και των τυχόν ειδικών διατάξεων της συστατικής πράξης ή της βασικής πράξης του προγράμματος, η εφαρμογή του οποίου έχει ανατεθεί στον οργανισμό ΣΔΙΤ.».
            
         
               5)
            
            
               Το άρθρο 35 αντικαθίσταται από το ακόλουθο κείμενο:
               «Άρθρο 35
               Επιδοτήσεις
               Όσον αφορά τις επιδοτήσεις, εφαρμόζονται οι διατάξεις του τίτλου VI του κανονισμού (ΕΕ, Ευρατόμ) αριθ. 966/2012 και του κατ' εξουσιοδότηση κανονισμού (ΕΕ) αριθ. 1268/2012 με την επιφύλαξη τυχόν ειδικών διατάξεων της συστατικής πράξης ή της βασικής πράξης του προγράμματος η εφαρμογή του οποίου έχει ανατεθεί στον οργανισμό ΣΔΙΤ.».
            
         
               6)
            
            
               Στο άρθρο 39, το τρίτο εδάφιο αντικαθίσταται από το ακόλουθο κείμενο:
               «Όταν απαιτείται η ενοποίηση των λογαριασμών του οργανισμού ΣΔΙΤ σύμφωνα με τους λογιστικούς κανόνες που αναφέρονται στο άρθρο 143 του κανονισμού (ΕΕ, Ευρατόμ) αριθ. 966/2012, ο οργανισμός ΣΔΙΤ αποστέλλει την έκθεση για τη δημοσιονομική και χρηματοοικονομική διαχείριση στο Ευρωπαϊκό Κοινοβούλιο, το Συμβούλιο, την Επιτροπή και το Ελεγκτικό Συνέδριο πριν από τις 31 Μαρτίου του επόμενου οικονομικού έτους.».
            
         
               7)
            
            
               Το άρθρο 43 αντικαθίσταται από το ακόλουθο κείμενο:
               «Άρθρο 43
               Προσωρινοί λογαριασμοί και έγκριση των οριστικών λογαριασμών
               1.   Όταν απαιτείται η ενοποίηση των λογαριασμών του οργανισμού ΣΔΙΤ σύμφωνα με τους λογιστικούς κανόνες που αναφέρονται στο άρθρο 143 του κανονισμού (ΕΕ, Ευρατόμ) αριθ. 966/2012, ο υπόλογος του οργανισμού ΣΔΙΤ αποστέλλει τους προσωρινούς λογαριασμούς στον υπόλογο της Επιτροπής και στο Ελεγκτικό Συνέδριο πριν από την 1η Μαρτίου του επόμενου οικονομικού έτους.
               Στην περίπτωση που αναφέρεται στο πρώτο εδάφιο, ο υπόλογος του οργανισμού ΣΔΙΤ επίσης διαβιβάζει πριν από την 1η Μαρτίου του επόμενου έτους τις δημοσιονομικές καταστάσεις που έχει καταρτίσει σε τυποποιημένη μορφή, σύμφωνα με τα όσα έχει ορίσει ο υπόλογος της Επιτροπής για λόγους ενοποίησης.
               2.   Το Ελεγκτικό Συνέδριο διατυπώνει, το αργότερο έως την 1η Ιουνίου του επόμενου έτους, τις παρατηρήσεις του σχετικά με τους προσωρινούς λογαριασμούς του οργανισμού ΣΔΙΤ.
               Μετά την παραλαβή των παρατηρήσεων του Ελεγκτικού Συνεδρίου επί των προσωρινών λογαριασμών του οργανισμού ΣΔΙΤ, ο υπόλογος καταρτίζει τους οριστικούς λογαριασμούς του οργανισμού ΣΔΙΤ. Ο διευθυντής διαβιβάζει τους οριστικούς λογαριασμούς στο διοικητικό συμβούλιο, το οποίο διατυπώνει γνώμη επί των λογαριασμών αυτών.
               Όταν απαιτείται η ενοποίηση των λογαριασμών του οργανισμού ΣΔΙΤ σύμφωνα με τους λογιστικούς κανόνες που αναφέρονται στο άρθρο 143 του κανονισμού (ΕΕ, Ευρατόμ) αριθ. 966/2012, ο υπόλογος διαβιβάζει τους οριστικούς λογαριασμούς και τη γνωμοδότηση του διοικητικού συμβουλίου στον υπόλογο της Επιτροπής, στο Ελεγκτικό Συνέδριο, το Ευρωπαϊκό Κοινοβούλιο και το Συμβούλιο, πριν από την 1η Ιουλίου του επόμενου οικονομικού έτους. Στην εν λόγω περίπτωση, ο υπόλογος του οργανισμού ΣΔΙΤ επίσης διαβιβάζει πριν από την 1η Ιουλίου τις δημοσιονομικές καταστάσεις που έχει καταρτίσει σε τυποποιημένη μορφή, σύμφωνα με τα όσα έχει ορίσει ο υπόλογος της Επιτροπής για λόγους ενοποίησης.
               Όταν απαιτείται η ενοποίηση των λογαριασμών του οργανισμού ΣΔΙΤ σύμφωνα με τους λογιστικούς κανόνες που αναφέρονται στο άρθρο 143 του κανονισμού (ΕΕ, Ευρατόμ) αριθ. 966/2012, ο υπόλογος του οργανισμού ΣΔΙΤ διαβιβάζει επίσης στο Ελεγκτικό Συνέδριο, με αντίγραφο στον υπόλογο της Επιτροπής, κατά την ίδια ημέρα που διαβιβάζει τους οριστικούς του λογαριασμούς, δήλωση πληρότητας σχετικά με τους οριστικούς αυτούς λογαριασμούς.
               Οι οριστικοί λογαριασμοί συνοδεύονται από σημείωμα συντασσόμενο από τον υπόλογο, με το οποίο αυτός δηλώνει ότι οι οριστικοί λογαριασμοί έχουν καταρτιστεί σύμφωνα με το παρόν κεφάλαιο και τις λογιστικές αρχές, κανόνες και μεθόδους που εφαρμόζονται.
               Οι οριστικοί εγκεκριμένοι λογαριασμοί του οργανισμού ΣΔΙΤ δημοσιεύονται στην Επίσημη Εφημερίδα της Ευρωπαϊκής Ένωσης έως την 15η Νοεμβρίου του επόμενου έτους.
               Ο διευθυντής του οργανισμού ΣΔΙΤ αποστέλλει στο Ελεγκτικό Συνέδριο απάντηση επί των παρατηρήσεων που αυτό διατυπώνει στο πλαίσιο της ετήσιας έκθεσής του το αργότερο στις 30 Σεπτεμβρίου του επόμενου έτους. Οι απαντήσεις του οργανισμού ΣΔΙΤ αποστέλλονται ταυτόχρονα στην Επιτροπή».
            
         
               8)
            
            
               Ο τίτλος του κεφαλαίου 9 αντικαθίσταται από το ακόλουθο κείμενο:
               «ΚΕΦΑΛΑΙΟ 9
               
                  ΕΞΩΤΕΡΙΚΟΙ ΕΛΕΓΧΟΙ, ΑΠΑΛΛΑΓΗ ΚΑΙ ΚΑΤΑΠΟΛΕΜΗΣΗ ΤΗΣ ΑΠΑΤΗΣ»
               
            
         
               9)
            
            
               Τα άρθρα 46 και 47 αντικαθίστανται από το ακόλουθο κείμενο:
               «Άρθρο 46
               Εξωτερικός έλεγχος
               1.   Ανεξάρτητος εξωτερικός ελεγκτής επαληθεύει ότι οι ετήσιοι λογαριασμοί του οργανισμού ΣΔΙΤ απεικονίζουν πιστά τα έσοδα, τις δαπάνες και τη χρηματοοικονομική θέση του, πριν από την ενσωμάτωση των λογαριασμών αυτών στους οριστικούς λογαριασμούς του οργανισμού ΣΔΙΤ.
               Με την επιφύλαξη διαφορετικής διάταξης στη συστατική πράξη, το Ελεγκτικό Συνέδριο καταρτίζει ειδική ετήσια έκθεση για τον οργανισμό ΣΔΙΤ, σύμφωνα με τις απαιτήσεις του άρθρου 287 παράγραφος 1 της Συνθήκης για τη λειτουργία της Ευρωπαϊκής Ένωσης. Στο πλαίσιο της κατάρτισης της έκθεσης, το Ελεγκτικό Συνέδριο εξετάζει τις ελεγκτικές εργασίες του ανεξάρτητου εξωτερικού ελεγκτή που αναφέρεται στο πρώτο εδάφιο και τα μέτρα που ελήφθησαν βάσει των πορισμάτων του.
               2.   Ο οργανισμός ΣΔΙΤ διαβιβάζει στο Ελεγκτικό Συνέδριο τον προϋπολογισμό του οργανισμού ΣΔΙΤ, όπως εγκρίθηκε οριστικά. Ενημερώνει το Ελεγκτικό Συνέδριο, το ταχύτερο δυνατόν, για όλες τις αποφάσεις και πράξεις του κατ' εφαρμογή των άρθρων 6, 7 και 10.
               3.   Ο έλεγχος που πραγματοποιείται από το Ελεγκτικό Συνέδριο διέπεται από τα άρθρα 158 έως 163 του κανονισμού (ΕΕ, Ευρατόμ) αριθ. 966/2012.
               Άρθρο 47
               Χρονοδιάγραμμα της διαδικασίας απαλλαγής
               1.   Το Ευρωπαϊκό Κοινοβούλιο, μετά από σύσταση του Συμβουλίου, χορηγεί πριν από την 15η Μαΐου του έτους n+2, με την επιφύλαξη διαφορετικής πρόβλεψης στη συστατική πράξη, απαλλαγή στον διευθυντή για την εκτέλεση του προϋπολογισμού του οικονομικού έτους n. Ο διευθυντής ενημερώνει το διοικητικό συμβούλιο για τις παρατηρήσεις του Ευρωπαϊκού Κοινοβουλίου που περιέχονται στο ψήφισμα που συνοδεύει την απόφαση απαλλαγής.
               2.   Εάν η προβλεπόμενη στην παράγραφο 1 προθεσμία δεν μπορεί να τηρηθεί, το Ευρωπαϊκό Κοινοβούλιο ή το Συμβούλιο ενημερώνει τον διευθυντή για τους λόγους καθυστέρησης της απόφασης.
               3.   Εάν το Ευρωπαϊκό Κοινοβούλιο αναβάλει την απόφαση για τη χορήγηση της απαλλαγής, ο διευθυντής, σε συνεργασία με το διοικητικό συμβούλιο, καταβάλλει κάθε δυνατή προσπάθεια να λάβει, το συντομότερο δυνατό, τα μέτρα που είναι δυνατό να επιτρέψουν ή να διευκολύνουν την άρση των εμποδίων για την έκδοση της απόφασης αυτής.»
            
         
               10)
            
            
               Παρεμβάλλονται τα ακόλουθα άρθρα 47α και 47β:
               «Άρθρο 47α
               Η διαδικασία απαλλαγής
               1.   Η απόφαση απαλλαγής αφορά τους λογαριασμούς του συνόλου των εσόδων και δαπανών του οργανισμού ΣΔΙΤ, το αποτέλεσμα του προϋπολογισμού και το ενεργητικό και παθητικό του οργανισμού ΣΔΙΤ που εμφανίζονται στη δημοσιονομική κατάσταση.
               2.   Για να χορηγήσει την απαλλαγή, το Ευρωπαϊκό Κοινοβούλιο εξετάζει, μετά το Συμβούλιο, τους λογαριασμούς και τις δημοσιονομικές καταστάσεις του οργανισμού ΣΔΙΤ. Εξετάζει επίσης την ετήσια έκθεση του Ελεγκτικού Συνεδρίου, συνοδευόμενη από τις συναφείς απαντήσεις του διευθυντή του οργανισμού ΣΔΙΤ, τις τυχόν συναφείς ειδικές εκθέσεις του Ελεγκτικού Συνεδρίου όσον αφορά το σχετικό οικονομικό έτος και τη δήλωση αξιοπιστίας του Ελεγκτικού Συνεδρίου όσον αφορά την αξιοπιστία των λογαριασμών και τη νομιμότητα και κανονικότητα των σχετικών πράξεων.
               3.   Ο διευθυντής υποβάλλει στο Ευρωπαϊκό Κοινοβούλιο, μετά από αίτημά του, και με τον τρόπο που προβλέπεται στο άρθρο 165 παράγραφος 3 του κανονισμού (ΕΕ, Ευρατόμ) αριθ. 966/2012, κάθε πληροφορία που απαιτείται για την ομαλή εφαρμογή της διαδικασίας απαλλαγής για το υπό εξέταση οικονομικό έτος.
               Άρθρο 47β
               Μέτρα παρακολούθησης
               1.   Ο διευθυντής λαμβάνει όλα τα αναγκαία μέτρα για να ανταποκριθεί στις παρατηρήσεις που συνοδεύουν την απόφαση απαλλαγής του Ευρωπαϊκού Κοινοβουλίου, καθώς και στα σχόλια που συνοδεύουν τη σύσταση απαλλαγής που εγκρίνεται από το Συμβούλιο.
               2.   Μετά από αίτηση του Ευρωπαϊκού Κοινοβουλίου ή του Συμβουλίου, ο διευθυντής συντάσσει έκθεση σχετικά με τα μέτρα που έλαβε ως συνέχεια των παρατηρήσεων και σχολίων που αναφέρονται στην παράγραφο 1. Ο διευθυντής αποστέλλει αντίγραφο της εν λόγω έκθεσης στην Επιτροπή και στο Ελεγκτικό Συνέδριο.».
            
         
               11)
            
            
               Στο άρθρο 48, η παράγραφος 1 αντικαθίσταται από το ακόλουθο κείμενο:
               «1.   Ο οργανισμός ΣΔΙΤ παρέχει τόσο σε υπαλλήλους της Επιτροπής και σε λοιπά εξουσιοδοτημένα από αυτήν άτομα όσο και στο Ελεγκτικό Συνέδριο, πρόσβαση στους χώρους και τις εγκαταστάσεις του, καθώς και σε όλα τα πληροφοριακά στοιχεία, συμπεριλαμβανομένων των πληροφοριών σε ηλεκτρονική μορφή, που απαιτούνται για τη διενέργεια των ελέγχων τους.»·
            
         
               (12)
            
            
               Το άρθρο 50 αντικαθίσταται από το ακόλουθο κείμενο:
               «Άρθρο 50
               Θέσπιση των δημοσιονομικών κανόνων του οργανισμού ΣΔΙΤ
               1.   Με την επιφύλαξη της παραγράφου 2, κάθε οργανισμός που αναφέρεται στο άρθρο 209 του κανονισμού (ΕΕ, Ευρατόμ) αριθ. 966/2012 θεσπίζει νέους δημοσιονομικούς κανόνες εντός εννέα μηνών από την ημερομηνία κατά την οποία ο οργανισμός ΣΔΙΤ εμπίπτει στο πεδίο εφαρμογής του άρθρου 209 του εν λόγω κανονισμού.
               2.   Κάθε οργανισμός ΣΔΙΤ που αναφέρεται στο άρθρο 209 του κανονισμού (ΕΕ, Ευρατόμ) αριθ. 966/2012, ο οποίος έχει ήδη θεσπίσει τους δημοσιονομικούς κανόνες του σύμφωνα με τον εν λόγω κανονισμό, πρέπει να τους αναθεωρήσει ενόψει της έναρξης ισχύος τους την 1η Ιανουαρίου 2016.».
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 298 της 26.10.2012, σ. 1.
   
      (2)  Κανονισμός (ΕΕ, Ευρατόμ) αριθ. 547/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ, Ευρατόμ) αριθ. 966/2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 163 της 29.5.2014, σ. 18).
   
      (3)  Κανονισμός (ΕΕ, Ευρατόμ) 2015/1929 του Ευρωπαϊκού Κοινοβουλίου και του Συμβουλίου, της 28ης Οκτωβρίου 2015, για την τροποποίηση του κανονισμού (ΕΕ, Ευρατόμ) αριθ. 966/2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 286 της 30.10.2015, σ. 1).
   
      (4)  Κατ' εξουσιοδότηση κανονισμός (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 38 της 7.2.2014, σ. 2).
   
      (5)  Κατ' εξουσιοδότηση κανονισμός (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 328 της 7.12.2013, σ. 42).
   
      (6)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).